钦定古今图书集成/方舆汇编/职方典/第1292卷 > 郴州风俗考 州志
## 钦定古今图书集成/方舆汇编/职方典/第1292卷 > 郴州风俗考 州志

本州

《汉·许荆传》：“郡滨南州，风俗脆薄。”

《方舆胜览》。“俗尚农桑，民知教化。”

《舆图志》：“地僻民淳，事简易治。”

洪迈《城楼记》：“民魁奇而忠信。”

陆象《山学记》：“其民淳愿忠朴，颛蒙劲直，而不能欺诈。”

谢谔《贡院记》：“俗本淳朴，士尚礼义，简编有师承，文词多秀杰。”

《安康邦周府君碑》：“俊乂济济，吉士充朝。”

徐学谟《楚志》，土著希鲜，好尚纷异，疾痛惟事祷赛，不用医药，婚不尚银弊，但用殽果茶榼，士大夫六礼亦不甚丰。有处子白首不偶曰老女。丧颇谨于棺椁，用颇俭于服饰，但嗜饮成俗，日惟酣醉。

旧志《先民作则》流俗颇淳，亦佳郡也。但家无盖藏，民皆怀居，以故贸易鲜通，不见异物，盖所谓瘠土者。

永兴县

《旧志》：士耽文学，家习诗书，俗称“愿朴。” 年来诞诈相蒙，竞为雀角。丧有屡年不举，婚有鬻产以给者。昔之“愿朴” ，变为浮靡矣。

山深地僻，不知礼法，赋性刁悍，竞尚狙诈。讦讼成风，所称“愿朴而劲” ，不可问矣。至于冠、婚、丧、祭、岁时、伏腊，皆不古。若动辄无故活卖生妻，贫家育女，多从溺没，骨肉残贼，悖逆实甚。惟荐绅先生敛饬自守，不与外事，为可佳也。

宜章县

《旧志》：“事农务本，不习工艺，信鬼神，好淫祠，多尚礼而寡讼。” 郴五属惟宜最淳。

兴宁县

旧志。壤沃水驶，滋稼穑，饶麻枲，士非宾王，民非输赋，未始一濡足。江湖器用服食，无纷华敦朴崇素。近因四方射利者沓至，杂处，转相唆诱，邑始多事，寖失其初，明官制于兴宁，号曰“简淳。” 迄今民心烦缛，扰扰多事，则简者安在？民心险诈，机变百出，则淳者安在？顷年屡事刁讼，假公济私，令人莫可穷诘。一邑骚扰，上下摇动，弱肉强食，害无底止矣。

奸民倡党，匿名飞诬，扛帮舞断，取债索偿，田土口角，辄服毒图赖，风斯靡矣。独其男悫女愿，妇人无盛妆，无闲游，有唐、魏遗风。

桂阳县

《郡志》：“淳朴近古，畏法少讼，民重丧祭，士少宦情，商旅鲜至，士农务本，地广民寡，事简俗朴，古称易治。”

桂东县

惟正不烦追呼，礼节惟从简朴。遇口角生衅，必经《投乡老》而始讼于公庭。

郴居楚南岭北之间，昔人谓岭为楚粤之关，岭北大雪而岭南微雪，岭北雨而岭南往往晴，气候寒暄顿殊，盖其地势然也。一岁之问雨，旸时。若霜雪如期，则寒暑之景皆得其正。时或晴久则隆冬亦煖，雨久则盛暑生寒。谚云：“四时长似夏，一雨便成秋。”正谓此也。夜宜衾厚，冬宜重裘，甚则一日二日之间，阴晴不齐，凉炎顿异，故调摄不可不慎。人或饮食之失节，衣服增减之失宜，起居出入劳逸之失中，触之则多伤寒作疟。父老相传云，“今岁秋得严霜，冬得积雪，则来岁丰稔可期。若霜雪不降，或霪雨过期，或《亢》”旸作旱，瘴疠因之而作矣。瘴候始于三月，尽于九月，亦地方炎湿所招，霜寒则鲜矣。然随地所染，亦有浅深。如山林回复，草茅障翳，炎气郁蒸，岚雾偃薄，则其为害也深；或有天道阴晴不一，此疆彼界，村落遭际不同，其害轻重亦异。至于城郭之间，山不高压，地又宽平，烟火辐辏，气得舒畅，与夫宽大乡村，亦能远害。其或淫亢日久，害亦惟均。此气候之大凡也